31998D0482
L 216/8
JURNALUL OFÍCIAL AL UNIUNII EUROPENE
DECIZIA CONSILIULUI
din 20 iulie 1998
de stabilire a unei reglementări tehnice comune privind cerințele de racordare pentru conexiunea la rețelele telefonice publice comutate (RTPC) analogice ale echipamentelor terminale (exclusiv echipamentele terminale care susțin telefonia vocală, în cazuri justificate) în care adresarea rețelei, dacă există, este asigurată prin semnalizare multifrecvență bitonală (DTMF)
(98/482/EC)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere propunerea Comisiei,
având în vedere Directiva 98/13/CE a Parlamentului European și a Consiliului din 12 februarie 1998 privind echipamentele terminale de telecomunicații și echipamentele pentru stațiile terestre de comunicare prin satelit, incluzând recunoașterea reciprocă a conformității lor (1), în special articolul 7 alineatul (2) a doua liniuță,
întrucât Comisia a identificat tipul de echipamente terminale pentru care este nevoie de o reglementare tehnică comună, precum și declarația asociată privind domeniul de aplicare;
întrucât trebuie să fie adoptate standardele armonizate corespunzătoare, ori părți ale acestora, de punere în aplicare a cerințelor esențiale care urmează a fi transformate în reglementări tehnice comune;
întrucât dezvoltarea tehnică a rețelelor telefonice publice naționale a înregistrat un progres continuu în decursul secolului al douăzecelea și întrucât această dezvoltare a fost realizată la început în mod independent de la o rețea la alta, între asemenea rețele se vor menține diferențe tehnice importante pentru o perioadă de timp;
întrucât există diferențe tehnice între rețelele telefonice publice comutate (RTPC) și întrucât cele mai semnificative dintre acestea sunt descrise în notele consultative publicate în Ghidul Institutului European de Standarde în Telecomunicații (IEST), EG 201 121;
întrucât aplicarea acestor note explicative este voluntară și acestea pot conține informații utile pentru producător;
întrucât organismele notificate garantează, prin urmare, faptul că producătorii cunosc notele explicative aplicabile referitoare la cerințele specifice anumitor rețele;
întrucât trebuie să fie posibilă continuarea aprobării echipamentelor terminale conform reglementărilor de drept intern, pentru o perioadă de tranziție;
întrucât producătorii trebuie să anexeze o notă la toate produsele aprobate în temeiul prezentei decizii; întrucât producătorii trebuie să facă o declarație privind compatibilitatea rețelelor; întrucât organismele notificate trebuie să se asigure că producătorii cunosc aceste obligații; întrucât organismele notificate trebuie să informeze alte organisme notificate asupra declarațiilor de compatibilitate a rețelelor oricând se acordă aprobarea în temeiul prezentei decizii;
întrucât echipamentele care intră în domeniul de aplicare al prezentei decizii care au fost aprobate prin reglementări de drept intern înainte de sfârșitul perioadei de tranziție pot continua să fie introduse pe acea piață națională și date în folosință;
întrucât Comitetul de aprobare a echipamentelor terminale (comitetul ACTE), instituit prin articolul 28 din Directiva 98/13/CE, nu a emis nici un aviz privind reglementarea tehnică comună care face obiectul prezentei decizii; întrucât, în consecință, în conformitate cu articolul 29 alineatul (3) din Directiva 98/13/CE, Comisia a supus Consiliului prezenta propunere referitoare la măsurile ce trebuie luate,
ADOPTĂ PREZENTA DECIZIE:
Articolul 1
(1) Prezenta decizie se aplică echipamentelor destinate conectării ca terminal unic printr-un acces bifilar la o linie analogică RTPC în punctul terminal al rețelei și intră în domeniul de aplicare a standardului armonizat identificat la articolul 2 alineatul (1).
(2) Prezenta decizie stabilește o reglementare tehnică comună care acoperă cerințele de racordare pentru echipamentele terminale analogice RTPC menționate la alineatul (1). Prezenta decizie nu acoperă cerințele referitoare la interoperarea echipamentelor terminale prin rețeaua publică de telecomunicații, astfel cum se specifică la articolul 5 litera (g) din Directiva 98/13/CE.
Articolul 2
(1) Reglementarea tehnică comună include standardul armonizat pregătit de către organismul de standardizare relevant care concretizează, în măsura în care sunt aplicabile, cerințele esențiale menționate la articolul 5 litera (d) și articolul 5 litera (f) din Directiva 98/13/CE. Referirea la standard figurează la anexa 1.
(2) Echipamentele terminale reglementate de prezenta decizie sunt conforme cu reglementarea tehnică comună prevăzută la alineatul (1), respectă cerințele esențiale prevăzute la articolul 5 litera (a) și articolul 5 litera (b) din Directiva 98/13/CE și respectă cerințele oricăror altor directive aplicabile, în special Directiva 73/23/CEE a Consiliului din 19 februarie 1973 privind armonizarea legislației statelor membre referitoare la echipamentele electrice proiectate pentru utilizare în anumite limite de tensiune (2) și Directiva 89/336/CEE a Consiliului din 3 mai 1989 privind armonizarea legislației statelor membre referitoare la compatibilitatea electromagnetică (3).
Articolul 3
(1) Organismele notificate desemnate pentru îndeplinirea procedurilor menționate la articolul 10 al Directivei 98/13/CE utilizează sau asigură utilizarea, în ceea ce privește echipamentele terminale reglementate de articolul 1 alineatul (1) din prezenta decizie, a părților aplicabile ale standardului armonizat prevăzut la articolul 2 alineatul (1) din prezenta decizie.
(2) Organismele notificate asigură că:
(a)
producătorii sau alți solicitanți pentru aprobare cunosc notele explicative conținute în ghidul IEST EG 201 121, inclusiv orice modificări ale acestuia;
(b)
producătorii cunosc că trebuie să anexeze o notă de forma dată în anexa II pentru toate produsele aprobate prin prezenta decizie și
(c)
de asemenea, producătorii întocmesc declarații de compatibilitate a rețelelor în forma dată în anexa III.
(3) Organismele notificate informează alte organisme notificate asupra declarațiilor de compatibilitate a rețelelor făcute cu ocazia acordării aprobării în temeiul prezentei decizii.
Articolul 4
(1) Echipamentele care intră în domeniul de aplicare a standardului armonizat prevăzut la articolul 2 alineatul (1) pot continua să fie aprobate în temeiul unor reglementări de omologare de drept intern pentru o perioadă de 15 luni după data adoptării prezentei decizii.
(2) Echipamentele terminale aprobate în temeiul unor asemenea reglementări de omologare de drept intern pot continua să fie introduse pe piață și date în folosință.
Articolul 5
Prezenta decizie se adresează statelor membre.
Adoptată la Bruxelles, 20 iulie 1998.